ПщIэ зыпылъ лэжьыгъэ
Котляровхэ Викторрэ Мариерэ я тхылъ тедзапIэм иджыблагъэ къыщыдагъэкIащ «Ди ЩоджэнцIыкIу Алий» зыфIаща тхылъыр.
Къэбэрдей литературэм и классикым и гъащIэмрэ и дунеймрэ траухуэ я япэ тхылъкъым ар. «Ты создал мир… И он велик» щIэнгъуазэ лэжьыгъэр Викторрэ Мариерэ 2000 гъэм къызэрыдагъэкIрэ адыгэ тхакIуэ цIэрыIуэм и шыфэлIыфэр щызэпкърах я тхыгъэхэр нэхъ щIэхыурэ тхылъеджэм и пащхьэ иралъхьэ хъуащ абыхэм. ЗэдзэкIакIуэ Липкин Семён гу зэрылъитащи, Алий и цIэр Кавказым и усыгъэм ину щыIэтащ. Абы къыхэкIкIи гулъытэ хэха хуэфащэщ.
УсакIуэм и фэеплъым пщIэ зэрыхуэтщI къудейркъым «Ди ЩоджэнцIыкIу Алий» тхылъыщIэм къигъэлъагъуэр, атIэ абы ихуа усэхэм мыхьэнэ яIэщ, гъащIэ псокIэ къыпхуэсэбэпын гупсысэкIэ гъэнщIащ.
Тхылъым щызэхуэхьэсащ адыгэ, балъкъэр, урыс тхакIуэ-усакIуэхэм, щIэныгъэлIхэм ЩоджэнцIыкIум и фэеплъу ятхахэр. Ахэр щхьэж и лъэпкъыбзэкIэ зэратхам хуэдэуи итщ, урысыбзэкIэ зэдзэкIыжауи къыщыхьащ (Къэшэж Иннэ, Гребнев Наум, Липкин Семён, Шерешевский Лазар, Вилинский Семён, Краско Владимир, Гайкович Виктор, Яропольский Георгий, нэгъуэщIхэми зэрадзэкIауэ).
Къыхэгъэщыпхъэщ: КIыщокъуэ Алим, Къагъырмэс Борис, Бемырзэ Мухьэдин, Мокаев Магомед, Хьэнфэн Алим, Нало Заур, Тхьэгъэзит Зубер, Нэхущ Мухьэдин, IутIыж Борис, ЩоджэнцIыкIу Iэдэм, Дидиговэ Раисэ, Макитов Сафар сымэ я IэдакъэщIэкIхэм къищынэмыщIа, зи гугъу тщIы тхылъыщIэм дыкъыщоджэ «Шэху уэздыгъэ» литературэ студием и гъэсэнхэм, «Он создал мир… и он велик» фестиваль-зэпеуэм щытекIуахэм, адыгэбзэкIэ езыгъаджэхэм я тхыгъэхэм.
Тхылъыр гъэдэхащ ЩоджэнцIыкIу Алий и музей-пэшым и гъэтIылъыгъэхэм къыхаха сурэтхэмкIэ.
Тхылъым елэжьащ филологие щIэныгъэхэм я доктор, ЩIэныгъэ-къэхутакIуэ институтым и щIэныгъэрылажьэ нэхъыжь ЩакIуэ Марьянэ. ЩоджэнцIыкIу Алий и музей-пэшу Налшык дэтыр къызэгъэпэщыным Марьянэ и щIэныгъэрэ и гуащIэрэ ирихьэлIащ. ЩакIуэм и Iэдакъэ къыщIэкIащ «Али Шогенцуков. Страницы биографии» (1994 гъэм дуней къытехьащ), «Аскерби Шортанов. Очерки. Статьи. Доклады. Письма» (2000 гъэ), «Али Шогенцуков в документах и фотографиях» (2002 гъэ), «Кабардинский драматический театр» (2005 гъэ), «Мой Али Шогенцуков» (2009 гъэ), «Къэбэрдей драмэм и антологие» (2012 гъэ) тхылъхэр, нэгъуэщIхэри.
ЦIыхубзым и жыджэрагъымрэ лъэпкъ литературэм хуиIэ лъагъуныгъэмрэ папщIэ щытхъу къелэжь. «Ди ЩоджэнцIыкIу Алий» тхылъыщIэр и мылъкукIэ къызэрыдигъэкIами куэд къыбжеIэ.
ГЪУКIАКЪУЭ Идар.
